BRATISLAVA. Dvanásty december 1972. Posledný dátum, kedy ľudské bytosti vkročili na Mesiac a kedy boli najďalej od Zeme.Prečítajte si tiež:Čítajte
Odvtedy sa ľudia pohybovali len v nízkej obežnej dráhe Zeme. A aj keď jej horná hranica je dvetisíc kilometrov nad povrchom modrej planéty, väčšina misií s ľudskou posádkou sa za posledné desaťročia nedostala ďalej než cez štyristo kilometrov.
Po takmer polstoročí sa však ľudia chcú opäť vrátiť na Mesiac. Na to však budú musieť pridať k štyristo kilometrom v priemere ďalších 384-tisíc.
Ibaže kým v období, keď studená vojna vrcholila, súperili o vesmír len dve krajiny, teraz už treba rátať aj s ďalšími hráčmi. Do novej etapy vesmírnych pretekov sa zapojila aj Čína, India či Japonsko.
Návrat NASA
V decembri to bude 46 rokov, čo americký Národný úrad pre letectvo a vesmír poslal k Mesiacu ľudskú posádku. A zrejme to bude až v roku 2022, čo by sa NASA mohlo podariť niečo podobné. Plány však agentúra má.
Prvým krokom bude otestovanie nového systému ťažkej nosnej rakety Space Launch System a kozmickej lode Orion, ktoré sa má začať na budúci rok. Testovanie bude prebiehať bez ľudskej posádky.